Allt fer þetta eftir tíma , þekkingu og reynslu viðkomandi . Verkefni Rauða krossins eru um mörg og mismikil . Að starfa sem sjálfboðaliði fer því mikið eftir áhugasvið viðkomandi . Heimsóknavinir eru vinsæl leið og þarf ekki að vera tímafrek . Að sinna neyðarvörnum er annað verkefni sem að getur tekið meiri tíma frá viðkomandi en því fylgir einnig reglulegur félagskapur sem leiðir oft af sér áralanga vináttu . Að starfa sem sjálfboðaliði er því ekki síður félagslegt fyrir þá sjálfa sem og skjólstæðingana . Hér má kynna sér nánar þau verkefni sem sjálfboðaliðar sinna : Félagsvinir eftir afplánun - Sjálfboðaliðar verða félagsvinir einstaklings sem nýlokið hefur afplánun í fangelsi . Sjálfboðaliða er ætlað að aðstoða við ýmislegt er varðar daglegt líf og þær breytingar sem verða við það að ljúka afplánun . Hjálparsíminn 1717 - Sjálfboðaliðar svara símtölum og netspjöllum sem berast Hjálparsímanum , en fólk hefur samband vegna ýmissa aðstæðna . Fatasöfnun - Rauði krossinn safnar fatnaði um allt land og er hann allur flokkaður í fatasöfnuninni okkar að Skútuvogi 1 í Reykjavík , sumt fer í búðirnar , annað er sent þar sem þörf er á erlendis eða selt til útlanda . Rauða kross búðirnar - Í verslunum okkar sem staðsettar eru víðsvegar um land starfa sjálfboðaliðar árið um kring við hefðbundin verslunarstörf . Vinaverkefni - Heimsóknavinir heimsækja fólk á heimili þess , stofnanir , sambýli og dvalar - og hjúkrunarheimili . Hlutverk heimsóknavina er fyrst og fremst að veita félagsskap , nærveru og hlýju . Það á einnig við um símavini og hundavini . Stuðningur við innflytjendur - Rauði krossinn styður innflytjendur á margvíslegan hátt , en m.a. er opið hús tvisvar í viku í Efstaleiti 9 þar sem sjálfboðaliðar veita innflytjendum upplýsingar og aðstoð við ýmislegt s.s. gerð ferilskrár , atvinnu - og húsnæðisleit og margt fleira . Námsaðstoð - Krakkanám - Námsaðstoð er í boði víðsvegar um land en þar aðstoða sjálfboðaliðar nemendur á ýmsum aldri við námið . Brjótum ísinn - bjóðum heim - Þar bjóða íslenskar fjölskyldur innflytjendum heim í kvöldverð og spjall . Þetta er góð leið til að kynnast nýju fólki og eignast góða vini . Skaðaminnkunarverkefni - Frú Ragnheiður & Ungfrú Ragnheiður - Frú Ragnheiður er skaðaminnkunarverkefni sem hefur það markmið að ná til jaðarsettra hópa í samfélaginu , eins og heimilislausra og fólks með fíknivanda . Einstaklingar geta fengið heilbrigðisaðstoð en einnig er boðið upp á nálaskiptaþjónustu . Athugið að að jafnaði er biðlisti eftir því að gerast sjálfboðaliði hjá Frú Ragnheiði . Ungfrú Ragnheiður er starfrækt á Akureyri . Konukot - Konukot er neyðarathvarf fyrir heimilislausar konur og er ætlað að sinna grunnþörfum hvað varðar húsnæði , hreinlæti og mat .